Geen borgtog vir Vaalharts-verdagtesElzabie, Breggie en Dan Brand. Die vyf verdagtes wat vasgetrek is in verband met die moord op die Brand-gesin in die Vaalharts-omgewing in die Noord-Kaap, is borgtog geweier. Maroela Media het vroeër berig die 83-jarige Dan Brand, sy 79-jarige vrou, Breggie, en hul dogter Elzabie (54) is in Julie op ’n kleinhoewe in die Vaalharts-omgewing naby Hartswater oorval, ontvoer en later vermoor. Een van hul twee gesteelde voertuie is later verlate naby die Majaneng-nedersetting in Taung aangetref. Volgens Mojalefa Senokoatsane, woordvoerder van die Nasionale Vervolgingsgesag (NVG) in die Noord-Kaap, het die vyf verdagtes, Khomotso Mpumlwana (43), Tshepo Visagie (36), Tshepo Seolesang (20), Tshepaone Melato (19) en Realeboga Manyedi (18), Donderdag in die Hartswater-landdroshof in verband met die moorde verskyn. Hulle staan tereg op aanklag van moord, ontvoering en roof. Die vroueverdagte, Mpumlwana, se borgtogaansoek is reeds begin Maart van die hand gewys. Dit is die tweede keer wat haar borgtogaansoek geweier is. Sy het reeds verlede jaar September haar eerste borgtogaansoek ingedien. “Die verdagtes sal in aanhouding bly tot hulle weer op 22 April in die hof moet verskyn,” sê Senokoatsane. Die Brand-egpaar se liggame is op 28 Julie in die omgewing van die Takaneng-nedersetting in Taung in Noordwes gevind. Elzabie se liggaam is vroeër in dieselfde omgewing opgespoor. Die drie is vermoedelik reeds die Sondagmiddag ontvoer tydens ŉ aanval op ŉ kleinhoewe in die Vaalharts-omgewing naby Hartswater. Daar was tekens van ŉ struweling en bloedspatsels in die huis. ŉ Sahara-skootrekenaar en ŉ Samsung J5-selfoon wat aan die Brand-gesin behoort het, is in ŉ pandjieswinkel in die Taung-omgewing gevind. Hierdie items is vir R400 aan die pandjieswinkel verkwansel. Die polisie het ook ŉ handsak by Mpumlwana se huis gevind. Die handsak het verskillende kaarte, waaronder rybewyse, identifikasie van dokumente en winkelkaarte, bevat.